b'\n_START_ARTICLE_\nVlado Novak (literarni zgodovinar)\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini dav\xc4\x8dnega uradnika v Radovljici na Gorenjskem. Po kon\xc4\x8dani osnovni \xc5\xa1oli v doma\xc4\x8dem kraju (1922\xe2\x80\x931927) je obiskoval klasi\xc4\x8dno gimnazijo v \xc5\xa1kofovih zavodih v \xc5\xa0entvidu nad Ljubljano (1927\xe2\x80\x931935). Nato se je posvetil \xc5\xa1tudiju slavistike na Filozofski fakulteti v Ljubljani, ki ga je uspe\xc5\xa1no zaklju\xc4\x8dil dan pred drugo svetovno vojno._NEWLINE_Maja 1941 je pristopil v OF, kjer je v okviru slovanskega seminarja Univerze v Ljubljani do junija 1942 sodeloval pri zbiranju gradiva za kulturnozgodovinsko utemeljitev kasnej\xc5\xa1ih zahtev Slovenije po Koro\xc5\xa1ki in Primorju s Krasom. To delo je vodil dr. Franz Zwitter. Nato se je pre\xc5\xbeivljal kot prostovoljni asistent in knji\xc5\xbeni\xc4\x8dar na In\xc5\xa1titutu za slovansko filologijo Univerze v Ljubljani (od novembra 1942 do oktobra 1944) ter kot pogodbeni u\xc4\x8ditelj sloven\xc5\xa1\xc4\x8dine na Drugi \xc5\xbeenski realni gimnaziji (\xc5\xa0ubi\xc4\x8devi) v Ljubljani._NEWLINE_Leta 1946 je za\xc4\x8del \xc5\xbeiveti in delovati v Celju, kjer naj bi osnoval \xc5\xa1tudijsko knji\xc5\xbenico. Iz povojne zapu\xc5\xa1\xc4\x8dine je za\xc4\x8del sistemati\xc4\x8dno zbirati in dopolnjevati knji\xc5\xbeni\xc4\x8dni fond in s tem je postavil temelje novi celjski kulturni instituciji. V teh letih je pod njegovim vodenjem knji\xc5\xbenice postal celjski kulturni hram eno najuglednej\xc5\xa1ih tovrstnih ustanov v Sloveniji._NEWLINE_Leta 1967 mu je uspelo zgraditi novo knji\xc5\xbenico, organizirati knji\xc5\xbeni\xc4\x8darsko mre\xc5\xbeo in vzgojiti dober knji\xc5\xbeni\xc4\x8dni kader. 1975 je za\xc4\x8del urejati celjsko domoznansko zbirko in prav njemu gre zasluga, da ima Osrednja knji\xc5\xbenica Celje danes eno najbogatej\xc5\xa1ih domoznanskih zbirk na Slovenskem._NEWLINE_V \xc4\x8dasu svojega delovanja je prejel ve\xc4\x8d priznanj, in sicer najvi\xc5\xa1je priznanje na podro\xc4\x8dju knji\xc5\xbeni\xc4\x8darstva, \xc4\x8copovo diplomo 1967, in celjsko ob\xc4\x8dinsko priznanje, \xc5\xa0landrovo nagrado 1981._NEWLINE_Ni pisal le s podro\xc4\x8dja knji\xc5\xbeni\xc4\x8darstva, ampak tudi slavistike. Prou\xc4\x8deval je literate s celjskega podro\xc4\x8dja, zbiral gradiva in pisal o njih. Poudariti je potrebno tudi njegovo uredni\xc5\xa1ko delo, saj je bil v letih 1951\xe2\x80\x931994 \xc4\x8dlan uredni\xc5\xa1kega odbora Celjskega zbornika, v letih 1971\xe2\x80\x931981 pa njegov odgovorni urednik. Po upokojitvi se je v celoti posvetil urejanju A\xc5\xa1ker\xc4\x8devih zbranih del.'